  Туспуктэм: Наталия Сильвестрова Наталия Сильвестрова Шутэтскон нуналъёсы, 8-9 пӧсьтолэзе, Удмуртиын эшшо но пӧсьгес кариськоз. Температура XX даурлэн шораз но кыкетӥ ӝыныяз та нуналъёсы ик пусъем рекорд тодметъёслы матын луоз. Со сярысь улосвыл Гидрметцентрлэн пресс-службаез ивортӥз. 8-тӥ пӧсьтолэзе куазь кӧс луоз, элькунлэн уйпалаз гинэ вакчи дыръем зоръёс усьыны быгатозы. 9-тӥ пӧсьтолэзе но ужан арнялэн кутсконаз улосын, тужгес ик уйпалан, интыен вакчи дыр ӵоже зороз, гудыръялоз но чилекъялоз, сильзоръёс ортчозы. Тӧл кужмоялоз. Матысь уе +11…+16 градус луоз, 9-11 пӧсьтолэзе уйин +16…+21 градус возиськоз. Шутэтскон нуналъёсы но нырысетӥ кык ужан нуналэ нуназе температура +29…+34 градусозь ӝутскоз, уйпал ёросъёсын +25…+30 луоз. Нырысь-валысь чакланъёсъя, вуоно арнялэн шораз температура шуак лэзькоз, нуназе +20…+25 градуслэсь вылӥын уз луы. Тегъёс: Удмуртия куазь Гидрометцентр  